“หุ้นเอเชีย” เปิดผันผวน นักลงทุนจับตา “เงินเฟ้อ” ชะลอตัว
“หุ้นเอเชีย” เปิดผันผวนแดนบวกและลบในวันนี้ เนื่องจากนักลงทุนกังวลเงินเฟ้ออาจเริ่มชะลอตัวลงแล้ว
“หุ้นเอเชีย” เปิดผันผวนแดนบวกและลบในวันนี้ เนื่องจากนักลงทุนกังวลเงินเฟ้ออาจเริ่มชะลอตัวลงแล้ว
10 ม.ค. 2566

ผู้สื่อข่าวรายงานว่า ตลาดหุ้นเอเชียเปิดผันผวนทั้งแดนบวกและลบในวันนี้ หลังดัชนี Nasdaq ตลาดหุ้นสหรัฐปรับตัวขึ้นต่อเนื่องเป็นวันที่สองเมื่อวันจันทร์ (9 ม.ค.66) โดยได้แรงหนุนจากหุ้นกลุ่มเทคโนโลยี เนื่องจากนักลงทุนคาดการณ์ว่าเงินเฟ้ออาจเริ่มชะลอตัวลงแล้ว
สำหรับดัชนี NIKKEI 225 ตลาดหุ้นญี่ปุ่นเปิดวันนี้ที่  26,176.61 จุด เพิ่มขึ้น 202.76 จุด หรือ +0.78%, ดัชนี HSI ตลาดหุ้นฮ่องกงเปิดวันนี้ที่ 21,370.42 จุด ลดลง 17.92 จุด หรือ -0.08% และดัชนี SSE Composite ตลาดหุ้นจีนเปิดวันนี้ที่  3,178.02 จุด เพิ่มขึ้น 1.94 จุด หรือ +0.06%
โดย Nasdaq เป็นดัชนีหลักเพียงดัชนีเดียวของตลาดหุ้นสหรัฐที่ปิดบวกเมื่อวานนี้ โดยได้แรงหนุนจากหุ้นบริษัทเทสลาที่พุ่งขึ้นเกือบ 6%
ด้านดัชนีนิกเกอิปรับตัวขึ้น หลังดัชนีราคาผู้บริโภค (CPI) เดือนธ.ค.ในกรุงโตเกียวของญี่ปุ่นปรับตัวขึ้น 4% เมื่อเทียบเป็นรายปี ซึ่งสูงเหนือคาดการณ์ที่การปรับขึ้น 3.8%
ขณะที่ดัชนีเซี่ยงไฮ้คอมโพสิตเปิดบวก เนื่องจากยังคงได้แรงหนุนจากการที่จีนเปิดประเทศ ซึ่งเพิ่มความหวังว่าเศรษฐกิจจีนจะฟื้นตัวขึ้นอย่างแข็งแกร่งหลังถูกกระทบจากการแพร่ระบาดของโรคโควิด-19 แต่หุ้นฮั่งเส็งเปิดลบ เนื่องจากนักลงทุนเทขายทำกำไร หลังฮั่งเส็งพุ่งขึ้นสูงสุดในรอบ 6 เดือนเมื่อวานนี้